[{"text_idx": "#000000", "text": "Ezterenzubitik Baionara, Errobi errekak hunkitzen dituen eragileak bildu dira hitzarmen baten izenpetzeko; uraren kalitatea hobetzeko egitasmo andana bat abian jartzekoak dituzte"}, {"text_idx": "#000001", "text": "Ur zikinak zuzenean errekara botatzea ez zen batere arazo hautetsi bat baino gehiagorentzat duela hamabost urte. Hori oraindik gogoan du Miren Iturrioz Errobi Ibarren sindikatuko zuzendariak. Orain, berriz, horrelakorik ez du entzuten Iturriozek: \u00abGaia sartua da eguneroko diskurtsoetan. Nahiz eta batzuk ez arrunt konbentzituak izan, badakite ezin dutela bestela egin. Bere garaian gaia ez zitzaien interesatzen ere. Baigorri Garazi herri elkargoan 30 herri ziren eta 3 araztegi. Orain ez da gehiago horrela. Herri guztiek badute haien araztegia edo beste batzuekin partekatzen dute bat. Gai nagusietako bat bilakatu da haien herrietan\u00bb."}, {"text_idx": "#000002", "text": "Arte horretan, Ezterenzubitik (Baxenabarre) Baionara, Errobi errekaren iturritik bukaera arte, eta bere ibai adarretako urez arduratzen diren sindikatu eta eragileen artean bi hitzarmen izenpetu dira. Lehena 2001ean izan zen, non 2011 arte hogei milioi euro inbertitu baitziren. Hemeretzi araztegi eraiki ziren, hiri handiek herri txikiak lagunduz diruz, ibaiaren gainaldean egiten zena behean ez zela egitekoa jabeturik."}, {"text_idx": "#000004", "text": "Dirutza orokorraren barruan, 10,37 milioi euro uraren kalitatea \u00abbirkonkistatzeko\u00bb dute erabiltzekoa. Koordinaketa lana Errobi ibarren sindikatuak du egitekoa. Saneamendu sareak zaharberritu, gaizki dabiltzanak desagerrarazi, loturak kontrolatu, eta saneamendu sistema hobeki ezagutzeko ikerketak egitekoak dituzte, besteak beste."}, {"text_idx": "#000005", "text": "Oro har, Errobik irudikatzen duen erronkaz gero eta gehiago jabetzen ari dira eragileak, hainbat ikuspegitatik: uholdeen kontuengatik \u2014iazko uztailaren 4ko uholdeak lekuko\u2014, tokiaren bioaniztasuna babestu beharragatik eta edaten den uraren kalitateagatik."}, {"text_idx": "#000006", "text": "200.000 edale neguan, doblea udan. Errobi errekako ura edaten dute. Uztaritzeko (Lapurdi) ur biltze gunetik da harrapatzen; azaleko ura hartzen dute hortik. Baionako Errobiko lantegian tratatzen duena (Smun). Azken 10 urteetan kantitatea segurtatzen ahalegindu da lantegia kudeatzen duen sindikatu mistoa. \u00abKlima aldaketa dela-eta idorteen biderkatzeko arriskuengatik\u00bb, besteak beste, ur edangarria atxikitzeko lekuak antolatu behar izan zituzten, zerbitzuetako buru den Thierry Patouillek esplikaturik. Landesetan beste lantegi bat egin dute, 28.000 metro kubo ur erreserba segurtatzeko. Hori eginik, orain eta ondoko 10 urteetan kalitatea izanen dutela lehentasuna segurtatu du Patouillek. Heldu den urtetik goiti azterketa berezi bat abiatzekoa dute. Baina, aitzinetik metodologia bat dute finkatzekoa. \u00abAurkitzen da bilatzen dena bakarrik\u00bb, nabarmendu du Patouillek. Azterketak egin baino lehen, arrisku nagusiak zein izan daitezkeen zerrendatu behar dituzte. Bi adibide horren lekuko. Bata, Irulegiko mahastiena da. Erreka hunki dezakeen errealitate bat dena. Mahastizainak nola lanean ari diren begiratzea litzateke ideia, ikusteko zer produktu erabiltzen duten, eta, ondotik, horiek bilatzeko. Bigarren adibidea Kanbon dauden tratamendu zentro ugariak dira. Sendagaiak nora botatzen dituzte begiratzekoa dute."}, {"text_idx": "#000007", "text": "Uraren kalitatea orain arte oroz gainetik kalitate bakteriologikoari lotzen bazen, eta baita fisiko-kimikoari (nitrato edo beste), kontzientzia gero eta handiagoa dago bestelako kutsadurak ere aurkitu daitezkeela. Harrapa gaitzak direnak eta, aldi berean, etxeetako dutxuluetatik zuzenean edaleen gorputzetara sar daitezkeenak. Horien artean, justuki, delako sendagai hondakin deitzen direnak. Duela zenbait urte Frantziako Estatuko Gobernuak zenbait ikerketa esperientzia antolatu zituen. Horien artean bat Errobin. Eta parazetamola aurkitu zuten."}, {"text_idx": "#000012", "text": "Uholde prebentzioaren kudeaketa tokiko herri elkargoen esku izanen da 2018tik aitzina, ur eremuen kudeaketaz gain. Horrek tokiko hautetsiei ardurak gehituko dizkiela argi du Jean Mixel Galant Errobi Ibarren sindikatuko presidenteak: \u00abUholde prebentzioa gure gain izatea beldurgarria da. Ardura herri edo herri elkargoetara ekarriz, biziki pisua bilaka daiteke uholde baten ondotik. Kezkak badira uholdea ez baita neurtzen ahal. Nehork ez daki noraino joaten ahal den\u00bb. Baina argitzekoa dela gaineratu du Galantek, eta balizko elkargo bakarra egiten bada Ipar Euskal Herri mailan, hori bere gain izanen duela zehaztu du Galantek."}]